Spanje | Loer Toer
Spanje November 7, 2018 Leave a comment
Jare gelede, in Noord-Spanje, besoek ek Altamira, grotte met pre-historiese kuns. Die plek is nou 'n Wêrelderfenis Werf. Ek erken dat ek nie mooi verstaan het wat ek daar besigtig het nie. En ek wonder hoeveel ander mense die volle implikasies begryp.
Daar word oor die ouderdom van dié rotskuns gestry. Huidig dui die gesprekke op 14,000 tot 18,000 jaar. Die Franse grotte soos Lascaux en Chauvet, sê hulle, is ouer. En selfs dié rotskuns is nie die oudste pre-historiesie kuns nie.
Toe ek daar was, is die toeriste bedryf 'n bietjie onafgewerk. Die gids kon g'n woord Engels praat nie, maar hy stop flitse in ons hand en waai dat ons hom die grot in moet volg. Die afstand tussen die mond van die grot en die rotskuns self is 'n saak van bespreking. Teorieë dui op ritueelgebruik van die beelde.
Ons is gesê om op ons rûe te lê en die lae rotsplafon so te besigtig. Wat my eerste getref het, was die ryke kleure van die diere. Daar is gebruik gemaak van bulte in die rotsvlak om die massiewe skowwe van die bison voor te stel. Die skilders het diere fyn uitgekyk en tog is daar 'n mate van ekspressiewe gestileerdheid in die beelde. Dit was merkwaardig teen enige maatstaf gemeet, die gelyke waarvan nog nooit weer gesien is nie.
Daar is nog ontdekkings. Die opbrengs by die Blombos-grot in die Suid-Kaap, onder andere, wek groot aandag. Geometriese graverings word op 80,000 jaar beraam en kuns implemente — okerpoeier in skulpe — op 100,000 jaar.